Seunusôn: M. Amin Bénséh
Sidipnan Aceh kaya lheuh dipiyôh bala raya nibak 15 Agustus 2005, tapi sampoe inohat uroe mantöng jai rakyat binasa, udép lam papa di Seuramoe Meukkah.
Wate tasimak, yang meutamah kaya tok ureueng meupangkat seureuta meu jabatan. Peunayah tujôh juta sibuleuen, tapi aset jih talô aruwah Toké Saiphan di Bireuen. Pakön jeut meunan?
Nanggroe Aceh nyoe, katrép ka lage aneuk hana ma. Meuntui dari lam kandôngan. Na wali, tukang rampok harta. Na karông, pancuri tujôh. Na aduen, sabé lam mabôk. Na cut da, tip malam dimeumukah ngön gob. Meunan keuh Aceh uroenyoe.
Ulôn simak dari awai, rap hana tatumèë ureueng meupangkat dan meujabatan, yang jujôr di sinoe. Rap mandum awak nyan lam pikiran jih, kiban cara beumeutumé teumök yang kön hak droe jih. Dimeu kachuk mita kaya sira dipeungeuet pupu yang jeut dipeungeut.
Teuma pakon ka sidipnan dimeusulét, tapi hana yang dibeureukah? Nyan meuseubab uleh ka dimeusetubôh ngon awak meupangkat yang jeut deumeudrop peutamöng ureueng lam glap. Awak nyan lage ureueng cirét ngön ase deuk.
Teunte geutanyoe hireuen, pakön jai that-that ureueng carong, sikula panyang, na pangkat, na keududukan, tapi leumak mabôk lam but sulét? Lam siuroe-uroe, asai na pangkat, pasti but jih, meunyo kön seumeungeut sicara halôh, kakeueh peuset meunale gob sicara gasa.
Neukalön keudroe, mulai dumpu but suwah tabrie peng kupi, sampoe sogok wajêb nak jeut tapubut sipupu but. Psdahai awak nyan mandum ka dibrie peunayah lé neugara.
Nyan mandum kareuna dari awai, geutanyoe ka takubah saboh hai, bahwa jak sikula kön keu rauh mita kaya. Tapi rauh nak jeut keu manusia. Tapi jinoe, tanyoe meu manyang-manyang jak sikula, meuteuga-teuga sogok mita keurija, nakeuh nak meurumpok jabatan/pangkat. Lheueh meurumpök pangkat/jabatan, mulai pubut but jahé nak bagah jaya.
Geutanyoe hana lé tabôh yum marwah droe. Jeut keu polisi, hana bôh yum marwah baje dan pangkat, jeut keu peujabat, hana bôh yum marwah droe, jeut keu tokoh, hana jaga droe.
Rap mandum, asai na peuleuweung, teutap mita cara untuk meurumpök harta. Rupah pupu yang jeut, nak bagah jeut peudong meuligoe droe. Lheuh nyan jak intat aneuek bak sikula agama. Sira glöng cita-cita aneuek singöh uroe jeut keu ulama atawa ureueng aréh.
Sipupu yang tamulai dari yang hareuem, teutap hareuem sampoe 'an akhé masa. Hasé meublang ngön bijeh cu, teutap 'han haleue.
Ulôn tingat saboh peuneugah gure, tanda -tanda saboh nanggroe jai pancuri, ramèë tokoh peugah su-ai agama, ramèë yang sang-sang ditém maté demi agama. Tapi ho yang tajak, pat yang taduk, ho yang takalön, ureueng mabôk rata sagoe, ureueng meuzina rata lungkik, ureueng deuk rata jurông.
Rakyat Deuk, Peujabat Troe
Saboh teuk, bagah kaya peugawe ngon ureueng niaga. Nyan tanda lam nanggroe nyan jai that-that peujabat ngon aparat yang hana jujôr.
*)Ureueng Aceh yang hawa meukalön bansa nyoe teubeudöh lage dilèë.